**Ministru kabineta noteikumu projekta "Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Lai noteiktu personu uzraudzības informācijas sistēmas izveidošanas un darbības tiesisko pamatu.Noteikumu projekts stāsies spēkā 2020.gada 12.oktobrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2020.gada 18.augusta sēdes protokollēmuma Nr.49 41.§ "Informatīvais ziņojums par informācijas sistēmas "Ieceļotāju uzskaites kontroles informācijas sistēmas (IECIS)"" 6.punktā noteiktais uzdevums Iekšlietu ministrijai izstrādāt un iekšlietu ministram iesniegt izskatīšanai Ministru kabineta 2020.gada 1.septembra sēdē grozījumus Covid-19 infekcijas izplatības pārvaldības likumā, paredzot deleģējumu Ministru kabinetam izstrādāt informācijas sistēmas "Ieceļotāju uzskaites kontroles informācijas sistēma (IECIS)" izveidošanas un darbības regulējumu.Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saistībā ar Covid-19 izplatīšanos Latvijā un citās valstīs Ministru kabinets 2020.gada 9.jūnija noteikumu Nr.360 „Epidemioloģiskās drošības pasākumi Covid-19 infekcijas izplatības ierobežošanai” (turpmāk – noteikumi) 38.punktā noteica personām, kuras ieceļo Latvijā, izmantojot starptautisko pārvadātāju pakalpojumus, pirms ieceļošanas, kā arī personām, kuras šķērso Eiropas Savienības ārējo robežu, neizmantojot starptautisko pārvadātāju pakalpojumus, pienākumu rakstiski apliecināt, ka, ierodoties Latvijā, ievēros valstī noteiktos epidemioloģiskās drošības pasākumus Covid-19 infekcijas izplatības ierobežošanai.Ja persona ieceļo Latvijā, izmantojot starptautisko pārvadājumu pakalpojumus, tad aizpildīto apliecinājumu atbilstoši noteikumu 38.11.apakšpunktam no personas iegūst attiecīgais pārvadātājs un iespējami ātri nodod Valsts robežsardzei, ja apliecinājumā ir norāde par personas uzturēšanos valstī, kas ir Slimību profilakses un kontroles centra (turpmāk – SPKC) tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi, savukārt Valsts robežsardze apliecinājumu tālāk nodod Valsts policijai; gadījumā, ja personas apliecinājumā ir norāde par uzturēšanos tikai tādā valstī, uz kuru nav attiecināmi piesardzības un ierobežojošie pasākumi, tad aizpildīto apliecinājumu attiecīgais pārvadātājs iespējami ātri nodod SPKC.Ja persona šķērso Eiropas Savienības ārējo robežu, neizmantojot starptautisko pārvadātāju pakalpojumus, tad aizpildīto apliecinājumu atbilstoši noteikumu 38.12.apakšpunktam attiecīgā persona iespējami ātri nodod Valsts policijai, ja personas apliecinājumā ir norāde par personas uzturēšanos valstī, kas ir SPKC tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi; gadījumā, ja personas apliecinājumā ir norāde par uzturēšanos tikai tādā valstī, uz kuru nav attiecināmi piesardzības un ierobežojošie pasākumi, tad aizpildīto apliecinājumu attiecīgā persona iespējami ātri nodod SPKC.Ņemot vērā Covid-19 izplatību un samērojot Covid-19 izplatīšanās dēļ īstenojamos epidemioloģiskās drošības pasākumus ar iespējami mazāka sloga noteikšanu gan personām, gan iestādēm saistībā ar epidemioloģiskās drošības pasākumu īstenošanu, ir nepieciešamība izstrādāt ērtu, drošu, vienkāršu un modernu pašdeklarēšanās (apliecinājuma anketas (turpmāk - apliecinājums) aizpildīšanas) risinājumu attiecībā pret Latvijā ieceļojošām personām.Atbilstoši minētajam un pamatojoties uz Valsts kancelejas direktora Jāņa Citskovska vadītajā starpinstitūciju darbības koordinācijas grupas 2020.gada 10.augusta sēdē nolemto un īstenojot Iekšlietu ministrijas 12.08.2020. vadības uzdevumā Nr.1‑33/1967 „Par informācijas sistēmas izstrādi” noteikto – Iekšlietu ministrijai piedāvāt risinājumu informācijas sistēmai, tādējādi nodrošinot personas apliecinājumu elektronisku apstrādi un attiecīgo datu nodošanu valsts pārvaldes iestādēm, Iekšlietu ministrija ir izstrādājusi risinājuma piedāvājumu un Iekšlietu ministrijas Informācijas centrs ir izstrādājis attiecīgā risinājuma – personu uzraudzības informācijas sistēmas (ieceļotāju uzskaites kontroles informācijas sistēma) (turpmāk – informācijas sistēma) tehnisko specifikāciju, kurā ir ietvertas iesaistīto galveno lietotāju prasības, kas primāri ir vērstas uz ērtu un precīzu informācijas apstrādi un tās turpmāko vadību.Informācijas sistēmas mērķis ir sniegt atbalstu Valsts policijai, Valsts robežsardzei, Veselības inspekcijai, pašvaldības policijai un SPKC atbilstoši noteikumos ietvertajām prasībām un epidemioloģiskās drošības nodrošināšanai.Ņemot vērā neprognozējamo epidemioloģisko situāciju pasaulē un Latvijā, ir nepieciešams iespējami ātri izstrādāt un ieviest informācijas sistēmu atbilstoši minētajam mērķim. Turklāt, ņemot vērā Covid-19 izplatību Eiropas Savienības dalībvalstīs, lai nodrošinātu sabiedrības epidemioloģisko drošību, ir nepieciešams attiecināt epidemioloģiskās drošības pasākumus arī uz personām, kuras ierodas Latvijā, šķērsojot Eiropas Savienības iekšējās robežas, neizmantojot starptautisko pārvadātāju pakalpojumus. Proti, visām personām, kuras ieceļo Latvijā, noteikt pienākumu rakstiski apliecināt, ka, ierodoties Latvijā, ievēros valstī noteiktos epidemioloģiskās drošības pasākumus Covid-19 infekcijas izplatības ierobežošanai. Kā arī, lai Covid-19 infekcijas izplatības draudu mazināšanas ietvaros informācijas sistēma Valsts policijai nepieciešamo uzraudzības (kontroles) pasākumu izvērtēšanai nodrošinātu savlaicīgu informatīvo atbalstu saistībā ar ieceļošanu Latvijā, ir lietderīgi informācijas sistēmā paredzēt arī anonimizētu statistikas datu uzkrāšanu par ieceļošanas Latvijā veidiem, Latvijas valsts robežas šķērsošanu tranzītā, valstis, uz kurām personas dodas, šķērsojot Latvijas valsts robežu tranzītā, kā arī valstis, no kurām personas ieceļo Latvijā.Turklāt elektronisks pašdeklarēšanās risinājums (informācijas sistēma) ir viens no pasākumiem, kas ļaus ieviest Eiropas Komisijas 2020.gada 4.septembra priekšlikuma Padomes rekomendācijai par saskaņotu pieeju brīvas pārvietošanās ierobežošanai, reaģējot uz Covid-19 pandēmiju, (COM(2020) 499 final) 22.punktā norādīto, ka dalībvalstīm vajadzētu pieprasīt personām, kas ierodas no apgabala, kas klasificēts kā “sarkans”, “oranžs” vai “pelēks” saskaņā ar minētā priekšlikuma 12.punkta “c”, “b” un “d” punktiem, iesniegt elektroniskus apliecinājumus, it īpaši, ja šīs personas ierodas ar lidmašīnu. Informācijas sistēma ļaus būtiski uzlabot Covid-19 infekcijas izplatības kontroli un uzraudzības efektivitāti, potenciāli ļaujot ieviest arī citus Eiropas Komisijas priekšlikumā minētos pasākumus, atvieglojot atsevišķus ierobežojumus attiecībā uz pašizolāciju, testēšanu un dalībvalstīm kopīgiem sliekšņiem. Tādējādi pakāpeniski tiks atjaunota uzticība drošai ceļošanai gan atpūtas, gan darba nolūkos, vienlaikus sekmējot aviācijas nozares atveseļošanos un nodrošinot epidemioloģisko drošību.Lai ieviestu informācijas sistēmu, nepieciešams tās izveidošanas un darbības tiesiskais pamats. Projekts nodrošina nepieciešamo normatīvo regulējumu saistībā ar informācijas sistēmas ieviešanu un turpmāko darbību, nodrošinot Latvijā ieceļojošām personām iespēju apliecinājumu aizpildīt un iesniegt elektroniskā veidā, kā arī iepriekš minētajām iestādēm mazināt slogu saistībā ar personu apliecinājumu fizisku dokumentu formā apstrādi un nepieciešamo ziņu iegūšanu saistībā ar epidemioloģisko situāciju un Latvijā ieceļojošām personām.Projekts paredz šādas noteikumu izmaiņas:1. papildināt noteikumus ar regulējumu saistībā ar informācijas sistēmu un tajā iekļaujamo ziņu apriti. Proti, paredzēts noteikt informācijas sistēmas pārzini, informācijas sistēmā iekļaujamās ziņas, ziņu iekļaušanas kārtību un glabāšanas termiņu, kā arī institūcijas, kurām piešķir piekļuvi informācijas sistēmā iekļautajām ziņām, un piekļuves piešķiršanas nosacījumus.Ministru kabinetam noteiktais deleģējums, kas nepieciešams minētā noteikumu tvēruma paplašināšanai, noteikts Covid-19 infekcijas izplatības pārvaldības likuma 6.1 panta otrajā daļā.2. paplašināt noteikumu tvērumu, nosakot arī personām, kuras ieceļo Latvijā, šķērsojot Eiropas Savienības iekšējās robežas un neizmanto starptautisko pārvadātāju pakalpojumus, pienākumu pirms ierašanās Latvijā apliecināt, ka ievēros valstī noteiktos epidemioloģiskās drošības pasākumus Covid-19 infekcijas izplatības ierobežošanai;3. precizēt un paplašināt par Latvijā ieceļojošo personu iegūstamās ziņas. Papildus spēkā esošajai redakcijai, ieceļojošajām personām, kurām jāaizpilda apliecinājums, jānorāda arī: dzimšanas datums, ja nav piešķirts personas kods (identifikācijas numurs); personu apliecinoša dokumenta veids (pase, personas apliecība) un numurs; elektroniskā pasta adrese; ieceļošanas Latvijā datums, laiks, ieceļošanas veids (gaisa kuģis, kuģošanas līdzeklis, autobuss, vilciens vai cits), kā arī reisa numurs (maršruts) un sēdvietas (kajītes, vagona) numurs, ja ieceļo ar gaisa kuģi, kuģošanas līdzekli, autobusu vai vilcienu; norādes par to, vai ierašanās Latvijā ir darba vizītē, vai Latvijas valsts robeža tiek šķērsota tranzīta nolūkā, kā arī nākamā valsts, uz kuru persona dodas, ja šķērso Latvijas valsts robežu tranzīta nolūkā. Kā arī precizētas spēkā esošajā noteikumu redakcijā noteiktās ziņas, kuras personai jānorāda – personas kods papildināts ar identifikācijas numuru un nosacījumu, ja personai ir piešķirts personas kods vai identifikācijas numurs; dzīvesvietas adrese, kurā persona būs sasniedzama, ja tai būs jāatrodas pašizolācijā.4. noteikt, ka personas aizpilda un iesniedz apliecinājumus tikai elektroniskā veidā informācijas sistēmas tīmekļa vietnē „covidpass.lv”. Ņemot vērā minēto, projektā paredzēts precizēt noteikumu 38.1.apakšpunktu un svītrot noteikumu 38.1 un 38.2 punktu, atbilstoši kuriem personas apliecinājumu aprite noteikta fizisku dokumentu formā.5. noteikt, ka informācijas sistēmā pastāvīgi glabā anonimizētus statistikas datus, kas sastāv no ieceļošanas Latvijā datuma, ieceļošanas Latvijā veida (gaisa kuģis, kuģošanas līdzeklis, autobuss, vilciens vai cits), informācijas par to, vai Latvijas valsts robeža tiek šķērsota tranzīta nolūkā un nākamā valsts, uz kuru personas dodas, šķērsojot Latvijas valsts robežu tranzīta nolūkā, kā arī valstis, kurās personas pirms ieceļošanas Latvijā ir uzturējušās pēdējo 14 dienu laikā un izceļošanas no attiecīgajām valstīm datumiem.Ar projektu paredzēts turpmāk īstenot apliecinājumos norādīto ziņu apriti tikai elektroniskā veidā. Apliecinājumu aprites fizisku dokumentu formā iespēja nav paredzēta, jo epidemioloģiskās drošības nodrošināšanā ir iesaistītas vairākas iestādes, kurām nekavējoties jāspēj saskaņoti reaģēt uz epidemioloģiskās situācijas izmaiņām un kurām nepieciešama savlaicīga informācija. Apliecinājumu aprite fizisku dokumentu formā rada papildu administratīvo slogu, kā arī kavē savlaicīgu informācijas apriti starp iestādēm. Turklāt apliecinājumu aprites fizisku dokumentu formā kā papildus risinājuma turpināšana nav paredzēta, jo, pieļaujot apliecinājumus aizpildīt arī fiziska dokumenta formā, tiktu saglabāta ne vien esošā sistēma, bet paralēli tai būtu uzturama arī jaunā – elektroniskā sistēma, kas apgrūtinātu informācijas apriti un uzskaiti, kā arī radītu attiecīgajām iestādēm (Valsts policijai, Valsts robežsardzei, pašvaldības policijai, Veselības inspekcijai un SPKC) būtisku administratīvo slogu.Lai apliecinājumu elektroniskas aprites ieviešanas procesā nodrošinātu arī apliecinājumu fizisku dokumentu formā izmantošanu atbilstoši to mērķim, projektā paredzēti noslēguma jautājumi, kuros paredzēts, ka Valsts policija un SPKC apliecinājumus, kuri saņemti pirms informācijas sistēmas darbības uzsākšanas, konsekventi (ievērojot noteikumos iepriekš noteikto kārtību) turpina glabāt vienu mēnesi no apliecinājumu iesniegšanas brīža un iznīcina tos, kad beidzas minētais termiņš; savukārt Valsts robežsardze nodod atbilstoši kompetencei Valsts policijai vai SPKC apliecinājumus, kuriem nav beidzies viena mēneša glabāšanas termiņš, un iznīcina tos apliecinājumus, kuriem beidzies glabāšanas termiņš un kuri nav nodoti nedz Valsts policijai, nedz SPKC.Apliecinājumos norādīto ziņu ievadīšana informācijas sistēmā nav paredzēta, jo, ņemot vērā apliecinājumu lielo skaitu, tā radītu būtisku administratīvo slogu attiecīgajām institūcijām. Turpretim projekta noslēguma jautājumos paredzētajā pārejas periodā apliecinājumu fizisku dokumentu formā aprite vienlaicīgi ar informācijas sistēmā norādīto ziņu elektronisko apriti attiecīgajām institūcijām rada salīdzinoši mazāku administratīvo slogu.Par informācijas sistēmas pārzini un turētāju projektā paredzēts noteikt Iekšlietu ministrijas Informācijas centru.Projektā paredzēts, ka informācijas sistēmā ziņas iekļauj pati persona, elektroniski iesniedzot apliecinājumu, un Valsts policija, Valsts robežsardze, pašvaldības policija, Veselības inspekcija, norādot ziņas par personas apliecinājuma iesniegšanas un personas pašizolācijas noteikumu ievērošanu, kā arī informācijas sistēma automātiski pievienos iesniegtajiem apliecinājumiem norādes par statusu (aktīvs, neaktīvs, slēgts).Aktīvs statuss automātiski tiks uzturēts 14 dienas tiem iesniegtajiem apliecinājumiem, atbilstoši kuros norādītajām ziņām personai jāievēro pašizolācijas drošības pasākumi. Pēc 14 dienām informācijas sistēma statusu automātiski nomainīs uz slēgtu. Savukārt neaktīvs statuss tiks uzrādīts, ja informācijas sistēmā meklētais apliecinājums netiks atrasts.Apliecinājumos norādītās ziņas par personām, par kurām informācijas sistēmā norādīts aktīvs statuss (14 dienas), tiks uzrādītas Valsts policijai, Valsts robežsardzei, pašvaldības policijai un Veselības inspekcijai. Savukārt SPKC tiks uzrādīta apliecinājumos norādītās ziņas par personām gan aktīva statusa, gan slēgta statusa gadījumā, proti, ziņu glabāšanas visa termiņa laikā.Iespēja Valsts policijai, Valsts robežsardzei, pašvaldības policijai un Veselības inspekcijai iekļaut informācijas sistēmā ziņas par personas apliecinājuma iesniegšanas un personas pašizolācijas noteikumu ievērošanu paredzēta minēto iestāžu iekšējam darbam, un projektā paredzēta piekļuve minētajām ziņām tikai šīm institūcijām. Paredzēts, ka Valsts policija, Valsts robežsardze, pašvaldības policija un Veselības inspekcija iekšēji noteiks tādas iekļaujamās ziņas, kuru iekšējā aprite tiesiski iespējama un nepieciešama, lai iespējami efektīvāk īstenotu personas apliecinājuma iesniegšanas un personu pašizolācijas noteikumu ievērošanas kontroles (uzraudzības) pasākumus. Attiecīgās ziņas varētu būt, piemēram, Valsts policijas darbinieka atskaite par datumu, kad veikts izbraukums saistībā ar attiecīgo personu, norāde par īpašu apstākli, kam pievēršama uzmanība, u.c. ziņas, kuras nav uzskatāmas par personas datiem un kurām nav noteikta sevišķa aprites kārtība.Projektā paredzēts, ka informācijas sistēmā iekļautās ziņas glabā 30 dienas, un ir nekavējoties, bet ne vēlāk kā 24 stundu laikā pēc glabāšanas termiņa beigām dzēšamas.Ziņu dzēšana informācijas sistēmā paredzēta automātiskā režīmā tiklīdz pagājušas 30 dienas no apliecinājuma iesniegšanas brīža. Ziņu dzēšanu nodrošinās informācijas sistēmas pārzinis (Iekšlietu ministrijas Informācijas centrs).Lai nerastos pārpratumi un neskaidrības saistībā ar citu valstu pilsoņu ievadīto personvārdu pareizrakstību, projektā nav paredzēts, ka citu valstu pilsoņi, aizpildot apliecinājuma anketu, savus personvārdus latviskotu atbilstoši latviešu valodā lietotajiem rakstības principiem (dzimtes lokāmo galotņu lietošana un atveidošana atbilstoši izrunai), proti, paredzams, ka citvalodu personvārdus citu valstu pilsoņi, lietojot latīņu burtus, norādīs atbilstoši attiecīgajā personu apliecinošā vai ceļošanas dokumentā lietotajai personvārdu rakstībai.Projekts neparedz ziņu, ko persona norādīs apliecinājumā, patiesuma pārbaudi, un personas, kura aizpilda apliecinājumu, identificēšanu. Proti, apliecinājuma iesniegšana paredzēta, personai tiešsaistē, aizpildot apliecinājuma veidlapu tādā veidā, kas nenodrošina iespēju apliecinājuma veidlapas aizpildīšanas un iesniegšanas brīdī informācijas sistēmai un attiecīgajām institūcijām pārliecināties par personas identitāti un par norādīto ziņu patiesumu.Projekts neparedz apliecinājumu iesniegšanas informācijas sistēmas tīmekļa vietnē (covidpass.lv) vispārējas kontroles mehānismu. Proti, apliecinājuma aizpildīšana un iesniegšana paredzēta, personai brīvi deklarējot attiecīgās ziņas, neparedzot attiecīgo institūciju vispārēju kontroli (uzraudzību) par to, vai personas pirms ieceļošanas Latvijā faktiski izpilda savu juridisko pienākumu. Taču gadījumos, ja personas ieceļo Latvijā, izmantojot starptautisko pārvadājumu pakalpojumus, projektā paredzēts personu pienākums uzrādīt pārvadātājiem izdrukātā formā vai mobilajā ierīcē apliecinājuma iesniegšanas apstiprinājumu ar tajā norādītu QR kodu lietošanai mobilajā ierīcē, savukārt pārvadātājiem pienākumu vizuāli apskatīt personas uzrādīto apstiprinājumu vai ar mobilo ierīci pārbaudīt apstiprinājumā norādīto QR kodu pirms attiecīgās personas iekāpšanas transportlīdzeklī. Gadījumā, ja persona pārvadātājam apliecinājuma iesniegšanas apstiprinājumu neuzrāda, pārvadātājam paredzētas tiesības atteikt personai iekāpšanu transportlīdzeklī un, ja iespējams, piedāvāt aizpildīt apliecinājumu noteikumos noteiktajā kārtībā. Tādā veidā projektā paredzēts daļējs kontroles mehānisms.Ņemot vērā, ka projekts skar plašu personu loku (visas Latvijā ieceļojošās personas un pārvadātājus) un saistībā ar apliecinājumu iesniegšanu nav paredzēti visi iespējamie gadījumi, kuros personām var būt objektīvi pamatoti šķēršļi apliecinājumu elektroniskai iesniegšanai projektā paredzētajā kārtībā, tad paredzams, ka, konstatējot apliecinājumu neiesniegšanas gadījumus, attiecīgās institūcijas izvērtēs konkrētos apstākļus un iespēju robežās vispirms pieļaus apliecinājumu iesniegšanu, nevis formāli sauks personas pie atbildības.Lai nodrošinātu pareizu, precīzu un kvalitatīvu informācijas apriti, projektā paredzēts, ka informācijas sistēmā iekļautās ziņas nepieciešamības gadījumā labo Valsts policija, pašvaldības policija vai Veselības inspekcija. Attiecīgi, ja minētās institūcijas konstatēs ziņas, kas atšķiras no personas norādītajām, tad pēc nepieciešamības varēs veikt labojumus un attiecīgi īstenot uzraudzības pasākumus.Projektā paredzēts, ka informācijas sistēmu izmantos tiešsaistes datu pārraides režīmā. Minētais ietver gan ziņu iekļaušanu, gan labošanu, gan piekļuvi informācijas sistēmā iekļautajām ziņām tiešsaistē.Atbilstoši projektā paredzētajam piekļuvi (tiešsaistes režīmā) informācijas sistēmā iekļautajām ziņām piešķirs informācijas sistēmas pārzinis pēc attiecīgo institūciju pieprasījuma, attiecīgajos pieprasījumos norādītajām personām. Piekļuve piešķirama piekļuves rekvizītu veidā (lietotājvārds, parole), vai nodrošinot attiecīgajām personām autorizēšanos informācijas sistēmā, izmantojot Vienoto pieteikšanās moduli (VPM). Vienotā pieteikšanās moduļa (VPM) izmantošana paredzēta atbilstoši Ministru kabineta 2019.gada 2.aprīļa protokollēmuma Nr.17 32.§ "Informatīvais ziņojums "Par informācijas aprites un piekļuves risinājumiem valsts pārvaldē"" 9.punktam, kurā Ministru kabinets noteicis par obligātu vienotā pieteikšanas moduļa lietošanu visām jaunveidojamām vai būtiski pārveidojamām valsts informācijas sistēmām ar web-saskarni un iestāžu portāliem, kur nepieciešama lietotāju (klientu) identificēšana un autorizēšana, izņemot gadījumus, kad tās lieto tikai vienas iestādes ietvaros un netiek prognozēts, ka tās lietos vēl kāda iestāde. Atbilstoši minētajam protokollēmuma punktam valsts informācijas sistēmā nepieciešamības gadījumā var lietot arī citus identifikācijas līdzekļus paralēli Vienotajam pieteikšanās modulim (VPM), kā arī valsts pārvaldes darbiniekiem identifikācijai starpnozaru sistēmās ar web-saskarni darba pienākumu pildīšanai no 2023.gada izmantojami tikai kvalificēti identifikācijas līdzekļi.Sadarbības ietvaros informācijas sistēmas pārzinis (Iekšlietu ministrijas Informācijas centrs) informēs attiecīgās institūcijas par institūcijām paredzēto tīmekļa vietni informācijas sistēmas izmantošanai un citiem informācijas sistēmas izmantošanas tehniskajiem jautājumiem.Informācijas sistēmā iekļaujamo ziņu apstrāde ir nepieciešama, lai Valsts policija, Valsts robežsardze, pašvaldības policija, Veselības inspekcija un SPKC Covid-19 infekcijas izplatības pārvaldības ietvaros varētu sabiedrības interesēs īstenot epidemioloģiskās drošības pasākumus un izpildīt noteikumu prasības. Tādēļ ziņu apstrādes tiesiskais pamats atbilst Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 6.panta 1.punkta c) un e) apakšpunktam.Projektā paredzētās institūcijas, kurām piešķirama atšķirīga apjoma piekļuve informācijas sistēmā iekļautajām ziņām, ir Valsts policija, Valsts robežsardze, pašvaldības policija, Veselības inspekcija un SPKC.Ņemot vērā Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 5.panta 1.punkta c) apakšpunktā noteikto datu minimizēšanas principu, proti, ka personas dati ir adekvāti, atbilstīgi un ietver tikai to, kas nepieciešams to apstrādes nolūkos, projektā paredzēta tikai tādu ziņu apstrāde informācijas sistēmā, kuru nepieciešamību ir pamatojušas attiecīgās institūcijas.Valsts policijai un pašvaldības policijai piekļuve informācijas sistēmā iekļautajām ziņām pamatota ar personu un sabiedrības drošības garantēšanu, kā arī ar likumpārkāpumu novēršanu. Savukārt, Veselības inspekcijai projekta 79.punktā paredzētā ziņas nepieciešamas, lai nodrošinātu Covid-19 infekcijas izplatības pārvaldības likuma 6.pantā noteikto uzdevumu izpildi.Personu identificējošie dati (vārds, uzvārds, personas kods vai dzimšanas datums) un ziņas par personu apliecinošu dokumentu Valsts policijai, pašvaldības policijai un Veselības inspekcijai ir nepieciešamas, lai identificētu personu, kurai jāievēro valstī noteiktie epidemioloģiskās drošības pasākumi Covid-19 infekcijas izplatības ierobežošanai.Ziņas par personas ieceļošanas Latvijā datumu un laiku Valsts policijai, pašvaldības policijai un Veselības inspekcijai ir nepieciešams, lai noteiktu termiņu, līdz kuram personai jāievēro valstī noteiktie epidemioloģiskās drošības pasākumi Covid-19 infekcijas izplatības ierobežošanai.Ziņas par personas ieceļošanas Latvijā veidu Valsts policijai, pašvaldības policijai un Veselības inspekcijai nepieciešamas, lai neskaidrību gadījumā varētu noskaidrot veidu, kādā persona ieradusies Latvijā.Ziņas par to, vai persona Latvijā ieradusies darba vizītē, Valsts policijai, pašvaldības policijai un Veselības inspekcijai nepieciešamas, jo attiecīgajai personu kategorijai noteikti atšķirīgi (atvieglotāki) epidemioloģiskās drošības pasākumi Covid-19 infekcijas izplatības ierobežošanai. Attiecīgi Valsts policijai, pašvaldības policijai un Veselības inspekcijai nepieciešams nodrošināt to noteikumu ievērošanas uzraudzību, kas attiecināmi uz minēto personu kategoriju.Ziņas par to, vai persona šķērso Latvijas valsts robežu tranzīta nolūkā, Valsts policijai, pašvaldības policijai un Veselības inspekcijai nepieciešamas, lai varētu efektīvāk plānot kontroles (uzraudzības) pasākumus saistībā ar valstī noteikto epidemioloģiskās drošības pasākumu Covid-19 infekcijas izplatības ierobežošanai ievērošanu.Ziņas par personas uzturēšanos citā valstī (valstīs) pēdējo 14 dienu laikā un izceļošanas datums no attiecīgās valsts (valstīm) Valsts policijai, pašvaldības policijai un Veselības inspekcijai ir nepieciešamas, lai noskaidrotu uz personu attiecināmos epidemioloģiskās drošības pasākumus Covid-19 infekcijas izplatības ierobežošanai un datumu, līdz kuram personai jāievēro attiecīgie drošības pasākumi.Personas kontaktinformācija Valsts policijai, pašvaldības policijai un Veselības inspekcijai nepieciešama, lai būtu iespējams sazināties ar personu un varētu efektīvāk plānot kontroles (uzraudzības) pasākumus saistībā ar valstī noteikto epidemioloģiskās drošības pasākumu Covid-19 infekcijas izplatības ierobežošanai ievērošanu.Valsts robežsardzes piekļuve informācijas sistēmā iekļautajām ziņām pamatota ar starptautisko sadarbību, kā arī, lai nodrošinātu uzraudzību par to, vai persona ir iesniegusi apliecinājumu.Atbilstoši 2020.gada 15.maijā noslēgtajam Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memorandam par ceļošanas ierobežojumu atcelšanu starp Latviju, Igauniju, Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā (turpmāk - memorands) tiek nodrošināta informācijas apmaiņa starp Baltijas valstīm par to valstspiederīgo ieceļošanu.Atbilstoši Ministru kabineta 2020.gada 14.maija ārkārtas sēdes protokollēmuma Nr.33 11.§ “Informatīvais ziņojums "Par Latvijas Republikas Ārlietu ministrijas, Igaunijas Republikas Ārlietu ministrijas un Lietuvas Republikas Ārlietu ministrijas saprašanās memorandu par ceļošanas ierobežojumu atcelšanu starp Latviju, Igauniju un Lietuvu autotransportam, dzelzceļa, gaisa un jūras transportam un sadarbību šajā jomā Covid-19 krīzes laikā”” 3.punktam Valsts robežsardze ir noteikta par atbildīgo iestādi memoranda 1.punkta izpildei, proti, veicināt Latvijas, Igaunijas un Lietuvas atbildīgo iestāžu saziņas sistēmu izveidi vai esošo sistēmu izmantošanu nolūkā vākt, apstrādāt un nodot informāciju, kas apstiprina, ka persona zina par ieviestajiem Covid-19 ierobežošanas nosacījumiem, lai aizsargātos pret veselības pārrobežu apdraudējumu, pilnībā ievērojot Eiropas Parlamenta un Padomes Regulu (ES) 2016/679 (2016. gada 26. aprīlis) par fizisku personu aizsardzību attiecībā uz personas datu apstrādi un šādu datu brīvu apriti, ar kuru atceļ Direktīvu 95/46/EK (Vispārīgā datu aizsardzības regula).Lai pildītu memoranda 1.punkta nosacījumus, Valsts robežsardze vienojās ar Lietuvas Republikas Valsts robežsardzes dienestu un Igaunijas Republikas Policijas un Robežsardzes departamentu par esošo saziņas kanālu izmantošanu, nodrošinot koordinētu pieeju informācijas iegūšanai no Latvijas, Lietuvas un Igaunijas valstspiederīgajiem vai personām, kurām ir tiesības ierasties un uzturēties minētajās valstīs, kuras ceļos starp minētajām valstīm vai ieceļos minētajās valstīs no citas ES dalībvalsts vai trešās valsts ar starptautisku autotransporta, dzelzceļa, gaisa vai jūras pasažieru pārvadājumu. Neatkarīgi no tā, vai minētās personas ieceļotu Latvijā, Lietuvā vai Igaunijā, personām jāsniedz informācija par faktisko uzturēšanās vietu ierašanās valstī un par izpratni par ar Covid-19 ierobežošanu saistītajiem epidemioloģiskajiem pasākumiem, kas minētajām personām jāievēro, ierodoties Latvijā, Lietuvā vai Igaunijā, t.i., pašizolēšanās pienākums, sociālā distancēšanās un citi pasākumi, kas noteikti Latvijas, Lietuvas vai Igaunijas normatīvajos aktos saistībā ar ārkārtējo situāciju.Valsts robežsardzei memoranda nosacījumu izpildei ir nepieciešama šāda informācija par Lietuvas un Igaunijas valstspiederīgajiem vai personām, kurām ir tiesības ierasties un uzturēties minētajās valstīs: personas vārds (vārdi); uzvārds; dzimšanas datums, ja nav piešķirts personas kods (identifikācijas numurs); personas kods (identifikācijas numurs), ja ir piešķirts; personu apliecinoša dokumenta veids (pase, personas apliecība) un numurs; ieceļošanas Latvijā datums un laiks, ieceļošanas veids (gaisa kuģis, kuģošanas līdzeklis, autobuss, vilciens vai cits); norāde par to, vai persona šķērso Latvijas valsts robežu tranzīta nolūkā; nākamā valsts, uz kuru persona dodas, ja šķērso Latvijas valsts robežu tranzīta nolūkā; valsts (valstis), kurā persona uzturējusies pēdējo 14 dienu laikā un izceļošanas no attiecīgās valsts datums; personas kontaktinformācija – tālrunis, elektroniskā pasta adrese un dzīvesvietas (uzturēšanās vietas) adrese Latvijā, kurā persona būs sasniedzama pašizolācijas laikā.Atbilstoši noteikumu 3.1 punktam SPKC, pamatojoties uz Eiropas Slimību profilakses un kontroles centra sniegto informāciju, savā tīmekļvietnē publicē to valstu sarakstu, uz kurām ir attiecināmi īpašie piesardzības un ierobežojošie pasākumi, kā arī norāda valstis, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu. Attiecīgie piesardzības un ierobežojošie pasākumi tiek piemēroti ar nākamo dienu pēc minētā saraksta publicēšanas. Attiecīgi epidemioloģiskās situācijas izmaiņu dēļ personas ieceļošanas Latvijā laikā valstis, uz kurām nav attiecināmi īpašie piesardzības un ierobežojošie pasākumi, var tikt noteiktas par valstīm, uz kurām turpmāk ir attiecināmi īpašie piesardzības un ierobežojošie pasākumi. Minēto izmaiņu dēļ uz Latvijā ieceļojošo personu, uz kuru apliecinājuma aizpildīšanas un iesniegšanas brīdī netika attiecināti drošības pasākumi, ieceļošanas laikā veikto minēto izmaiņu dēļ drošības pasākumi var tikt attiecināti. Turklāt gadījumos, ja Latvijā ieceļojošā (ieceļojusī) persona ir saslimusi, pārējie attiecīgā transportlīdzekļa pasažieri var tikt atzīti par kontaktpersonām un uz viņiem attiecināmi pašizolācijas noteikumi un attiecīgajām institūcijām nepieciešams šīs personas identificēt. Lai nodrošinātu valsts resursu lietderīgu izmantošanu, apkopotu informāciju vienuviet un izvairītos no papildus darbībām, meklējot attiecīgās personas, ir efektīvāk uzreiz izprasīt attiecīgo informāciju no personas, lai varētu nekavējoties uzsākt normatīvajos aktos noteiktās darbības un sazināties ar personu nepieciešamības gadījumā un laicīgi novērst vīrusa izplatīšanos. Tādēļ, lai nodrošinātu Valsts policijai, Valsts robežsardzei, pašvaldības policijai un Veselības inspekcijai nepieciešamās ziņas, informācijas sistēmā nepieciešama ziņu par personu apliecinošiem dokumentiem ieguve un glabāšana par visām personām, kuras ieceļo Latvijā.SPKC piekļuve informācijas sistēmā iekļautajām ziņām pamatota ar personu medicīnisko un epidemioloģisko uzraudzību, tostarp ar iespējamo inficēšanās risku izvērtēšanu, un starptautisko sadarbību epidemioloģiskās drošības jomā.Personu identificējošie dati (vārds, uzvārds, kā arī personas kods vai dzimšanas datums) SPKC ir nepieciešami, lai informāciju par personu, kura noteikta kā tuva kontaktpersona, nodotu pacienta ģimenes ārstam personas medicīniskās novērošanas uzsākšanai vai, ja persona nav palikusi Latvijā – attiecīgās valsts kompetentās epidemioloģiskās uzraudzības iestādes informēšanai nepieciešamo epidemioloģiskās drošības pasākumu īstenošanas nolūkā, izmantojot šīm mērķim paredzēto Eiropas Savienības Agrīnās brīdināšanas un reaģēšanas sistēmu (turpmāk - EWRS) vai Pasaules Veselības organizācijas Starptautisko veselības aizsardzības noteikumu kontaktpunktu (turpmāk – SVAN kontaktpunkts).Ziņas par personas ieceļošanu Latvijā – ieceļošanas datums un laiks, ieceļošanas veids un precizējošās ziņas (reisa numurs, maršruts, sēdvietas, kajītes vai vagona numurs) SPKC ir nepieciešamas, lai, konstatējot Covid-19 gadījuma saistību ar braucienu konkrētajā starptautiskajā sabiedriskajā transportlīdzeklī, identificētu attiecīgos pasažierus, izvērtētu personu inficēšanās risku atbilstoši inficētas personas un citu pasažieru atrašanas vietai transportlīdzeklī, un nepieciešamības gadījumā sniegtu ieteikumus pasažieriem par piesardzības pasākumiem vai noteiktu konkrētos pasažierus kā tuvas kontaktpersonas.Ziņas par personas ierašanos Latvijā (valsts robežas šķērsošanu) tranzīta nolūkā un nākamo valsti, uz kuru persona dodas, ir nepieciešama, lai SPKC, nosakot personu kā tuvu kontaktpersonu, informētu citas valsts kompetento epidemioloģiskās uzraudzības iestādi, izmantojot EWRS sistēmu vai SVAN kontaktpunktu, nepieciešamo epidemioloģiskās drošības pasākumu īstenošanas nolūkā.Ziņas par personas uzturēšanos citās valstīs un izceļošanas datumi, SPKC ir nepieciešami, lai izvērtētu risku un tuva kontakta gadījumā noteiktu mājas karantīnas ilgumu. Inficētas personas datu apstrādes gadījumā, lai identificētu valstis, kur, iespējams, notikusi inficēšanās.Personas elektroniskā pasta adrese un tālrunis SPKC ir nepieciešama, lai sazinātos ar personu, brīdinātu par inficēšanās risku un informētu par veicamajiem piesardzības un pretepidēmijas pasākumiem, kā arī nepieciešamības gadījumā to nodotu informāciju ģimenes ārstam personas medicīniskās novērošanas uzsākšanai vai citas valsts kompetentajai epidemioloģiskās uzraudzības iestādei, izmantojot EWRS vai SVAN kontaktpunktu.Personas (pacienta) adrese ir nepieciešama, lai sadarbībā ar Nacionālo veselības dienestu noteiktu ģimenes ārstu personām, kuras noteiktas kā tuvas kontaktpersonas, bet nav Latvijas valsts piederīgie vai nav reģistrējušies pie ģimenes ārsta.Lai informācijas sistēma mazinātu administratīvo slogu Valsts policijai, informācijas sistēmas darbību un apliecinājumu aizpildīšanu tīmekļa vietnē (covidpass.lv) paredzēts īstenot tādā veidā, ka personai dzīvesvietas (uzturēšanās vietas) adreses Latvijā, kurā persona būs sasniedzama turpmāko 14 dienu laikā, norādīšanas brīdī informācijas sistēmā automātiski tiks noteikta attiecīgā Latvijas administratīvā teritorija (valstspilsētas vai novada pašvaldības teritorija) un attiecīgā Valsts policijas teritoriālā pārvalde, kurai nodrošināma attiecīgās ziņas.Informācijas sistēmā pastāvīgi glabājami anonimizēti statistikas dati. Statistikas dati paredzēti Valsts policijai, lai nodrošinātu iespēju efektīvāk plānot kontroles (uzraudzības) pasākumus saistībā ar valstī noteiktajiem epidemioloģiskās drošības pasākumiem Covid-19 infekcijas izplatības ierobežošanai un ar ieceļošanas Latvijā aktuālajām tendencēm. Taču ņemot vērā, ka minētie dati nav ierobežotas pieejamības, kā arī informācijas atklātību un, lai nodrošinātu valsts pārvaldes rīcībā esošo datu atkalizmantošanu, projektā paredzēts, ka informācijas sistēmas pārzinis (Iekšlietu ministrijas Informācijas centrs) publicē statistikas datus Latvijas Atvērto datu portālā (data.gov.lv).Noteikumi izdoti epidemioloģiskās drošības nolūkos saistībā ar Covid-19 infekcijas izplatīšanos. Pēc būtības noteikumu aktualitāte ir ierobežota epidemioloģiskā apdraudējuma kontekstā. Tādēļ paredzams, ka informācijas sistēma un tās nodrošinātie statistikas dati zaudēs aktualitāti līdz ar Covid-19 infekcijas izplatības radītā epidemioloģiskā apdraudējuma izbeigšanos. |
| 3. | Projekta izstrādē iesaistītās institūcijas un publiskas personas kapitālsabiedrības | Projekts šo jomu neskar. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kurām saistībā ar Covid-19 infekcijas ierobežojošajiem pasākumiem noteikts pienākums aizpildīt apliecinājumu, un pārvadātāji, kuriem noteikts pienākums pārliecināties par apliecinājuma anketas iesniegšanu. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2020.gads | Turpmākie trīs gadi (*euro*) |
| 2021.gads | 2022.gads | 2023.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 36 300 | 0 | 5 854 | 0 | 5 854 | 5 854 |
| 2.1. valsts pamatbudžets | 0 | 36 300 | 0 | 5 854 | 0 | 5 854 | 5 854 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -36 300 | 0 | -5 854 | 0 | -5 854 | -5 854 |
| 3.1. valsts pamatbudžets | 0 | -36 300 | 0 | -5 854 | 0 | -5 854 | -5 854 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 36 300 | 0 | 5 854 | 0 | 5 854 | 5 854 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Iekšlietu ministrijai (Iekšlietu ministrijas Informācijas centram) papildu nepieciešams finansējums **2020.gadā**, lai nodrošinātu personu uzraudzības informācijas sistēmas (Ieceļotāju uzskaites kontroles informācijas sistēmas (IECIS)) izstrādi – **36 300¹ *euro***(EKK 5140 “Nemateriālo ieguldījumu izveidošana”) (budžeta programma 99.00.00 “Līdzekļu neparedzētiem gadījumiem izlietojums”); **2021.gadā un turpmāk ik gadu**, personu uzraudzības informācijas sistēmas (Ieceļotāju uzskaites kontroles informācijas sistēmas (IECIS)) uzturēšana – **5854 *euro*** (EKK 5140 “Nemateriālo ieguldījumu izveidošana”) apmērā tiks nodrošināta budžeta apakšprogrammai 02.03.00 “Vienotās sakaru un informācijas sistēmas uzturēšana un vadība” piešķirto valsts budžeta līdzekļu ietvaros: 142 cilvēkdienas x 418,123 *euro* = 5 853,68 *euro.* ¹Sistēmas darbu izmaksas ir norādītas atbilstoši līgumam par darbu izpildi. 2Cilvēkdienu skaits aprēķināts, pamatojoties uz līdzīgu sistēmu izveides veikšanā ieguldīto cilvēkdienu skaitu.3Vienas cilvēkdienas izmaksas balstītas uz šobrīd tirgū pieejamajām izmaksām, līdz ar to tās var mainīties atbilstoši tirgus cenām kārtējā gadā. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. |
| 8. Cita informācija | Atbilstoši Ministru kabineta 2020.gada 18.augusta sēdē (prot.Nr.49, 41.§ “Informatīvais ziņojums "Par informācijas sistēmas "Ieceļotāju uzskaites kontroles informācijas sistēma (IECIS)" izveidi") nolemtajam:(2.punkts) Informācijas sistēmas "Ieceļotāju uzskaites kontroles informācijas sistēma (IECIS)" izstrādei nepieciešamos izdevumus ne vairāk kā 37 000 EUR apmērā segt no valsts budžeta programmas 02.00.00 "Līdzekļi neparedzētiem gadījumiem".(3.punkts) Iekšlietu ministrijai normatīvajos aktos noteiktā kārtībā sagatavot un iesniegt izskatīšanai Ministru kabinetā rīkojuma projektu par finanšu līdzekļu piešķiršanu atbilstoši faktiski nepieciešamajam finansējuma apmēram no valsts budžeta programmas 02.00.00 "Līdzekļi neparedzētiem gadījumiem" atbilstoši šī protokollēmuma 2.punktam.(5.punkts) Jautājums par papildu valsts budžeta līdzekļu 2021.gadā un turpmāk piešķiršanu informācijas sistēmas "Ieceļotāju uzskaites kontroles informācijas sistēma (IECIS)" uzturēšanai izskatāms Ministru kabinetā vidēja termiņa budžeta ietvara likumprojekta un gadskārtējā valsts budžeta likumprojekta sagatavošanas un izskatīšanas procesā.Izpildot dotos uzdevumus, Iekšlietu ministrija ir sagatavojusi un ar Finanšu ministriju saskaņojusi (Finanšu ministrijas 2020.gada 25.septembra atzinums Nr.12/A-2/5067) attiecīgu Ministru kabineta rīkojuma projektu par finanšu līdzekļu piešķiršanu no valsts budžeta programmas 02.00.00 "Līdzekļi neparedzētiem gadījumiem”, kas tiks iesniegts izskatīšanai Ministru kabineta sēdē. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Iekšlietu ministrijas Informācijas centrs, Valsts policija, Valsts robežsardze, pašvaldības policija, Veselības inspekcija, Slimību profilakses un kontroles centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Iekšlietu ministrs Sandis Ģirģens

Vīza: Valsts sekretāra p.i. Ingūna Aire

30.09.2020. 11:53

4945

Baltacis 67219173

arturs.baltacis@ic.iem.gov.lv

Gorbačova-Ščogole

inguna.gorbacova-scogole@iem.gov.lv

Rancāne

dzintra.rancane@iem.gov.lv

Strode

alda.strode@iem.gov.lv